C 125/60
ET
Euroopa Liidu Teataja
5.4.2023
Kolmapäev, 14. september 2022
2. tunneb heameelt algatuse „Uus Euroopa Bauhaus“ üle, millega püütakse luua üleeuroopaline kultuuriline liikumine, mis aitab kaasa arukama, kestlikuma, kaasavama ja nauditavama elukeskkonna loomisele ning edendab kohalikke ja ülemaailmseid teadmisi; rõhutab, et see peab eelkõige keskenduma inimeste elukvaliteedi parandamisele, luues tervislikud ja taskukohased eluruumid, mõtestades ümber praeguse olukorra ning muutes ruume, hooneid, linnu ja territooriume, kus nad elavad, sealhulgas vähem arenenud, linnalähedastes, maa-, piiriülestes piirkondades või äärealadel, kooskõlas ELi linnade tegevuskavaga ja tuginedes URBACTi edukale tööle, parandades samal ajal kooseksisteerimist ja avalikku ruumi sotsiaalse ja territoriaalse ühtekuuluvuse ja demokraatliku elu jaoks, tegeledes sotsiaalsete rühmade ruumilise eraldatuse ja ajaloolise tõrjutusega ning kaitstes keskkonda hoonete ja ümbritsevate ruumide planeerimise ja ehitamise ajal;
3. tunnistab, et algatus „Uus Euroopa Bauhaus“ on loominguline ja valdkondadevaheline algatus, mis toob ELi poliitika esiplaanile esimest korda kokku arhitektuuri, disaini, kunsti ja teaduse, püüdes samal ajal kaasa aidata muudele liidu programmidele ja algatustele, sealhulgas digi- ja rohepöördele, muutes Euroopa rohelise kokkuleppe käegakatsutavaks, positiivseks ja kaasavaks kogemuseks kõigi jaoks ning andes sellele loomingulise ja kultuurilise mõõtme, algatades seeläbi järgmise innovatsioonilaine; rõhutab, et algatus „Uus Euroopa Bauhaus“ peab ka kaitsma kodanikke loodus- ja kliimakatastroofide eest, lisades oma eesmärkidesse ohutuskomponendi; märgib, et see stimuleerib uusi ehitusviise ja uuenduslike, kvaliteetsete, kestlike ja vastupidavate ehitusmaterjalide kasutamist, sealhulgas katastroofijärgset taastamist;
4.
kinnitab veel kord, et algatusel „Uus Euroopa Bauhaus“ on potentsiaal poliitika kujundamise viis ümber kujundada, sealhulgas kogukondadega suhtlemise kaudu, et edendada poliitikat ja seadusandlikke arenguid, mis mõjutavad tehiskeskkonda ja tööjõu heaolu, ning määratleda tuleviku keskkond, täites vajaduse ruumide järele, mis on juurdepääsetavad ja kohandatud uute ja muutuvate eluviisidega, näiteks ruumid mittetraditsioonilistele leibkondadele, mitme põlvkonna eluase, paindlikud (koos)tööruumid, lapsesõbralik linnakeskkond ja turvalisemad ruumid naistele ja vähem kaitstud inimestele; rõhutab, et algatus „Uus Euroopa Bauhaus“ peab näitama eesmärkide taset, mis on kooskõlas liidu kliimakohustustega, ning looma suunised liikmesriikidele, sealhulgas kohalikele ja piirkondlikele omavalitsustele selle rakendamiseks;
5. rõhutab, et edu saavutamiseks peab algatus „Uus Euroopa Bauhaus“ olema kättesaadav, läbipaistev, taskukohane, sotsiaalselt ja geograafiliselt õiglane ja kaasav ning peab aktiivselt kaasama ELi kodanikke, kogukonnapõhiseid organisatsioone ja kohalikke elanikke, tagades sotsiaalse ja territoriaalse mitmekesisuse ja toetades igasuguseid projekte alt üles suunatud viisil – alates projektide kavandamisest kuni kasutuselevõtu ja hindamiseni –, võttes samal ajal kiireid meetmeid, et vältida elitaarseid lähenemisviise või linnaosade kallinemise kahjulikku mõju ning edendades kodanike konsultatsioone ja osalemist; rõhutab vajadust kaasata algatusse noori, eelkõige suunates noori arhitekte, kunstnikke ja töötajaid osalema kultuuri- ja loomesektoris ning tööstuses;
6. rõhutab, kui oluline on tagada juurdepääs puuetega või piiratud liikumisvõimega, erivajadustega inimestele ja ebasoodsas olukorras olevatele rühmadele, muutes avalikud teenused, kultuuri-, sotsiaal- ja majanduselu kõigile kättesaadavaks; rõhutab sellega seoses hea projekteerimise olulisust; rõhutab, et vahendid peavad olema suunatud ka tõrjutud, marginaliseeritud ja ebasoodsas olukorras olevatele kogukondadele;
7. on seisukohal, et sellel uuenduslikul kultuuriliikumisel on potentsiaal asetada Euroopa kestliku arhitektuuri, territoriaalse ja ruumilise planeerimise, disaini, kultuuri, kestliku liikuvuse ja logistika, tehnoloogia, ringmajanduse, energiatõhususe ja taastuvenergia valdkonnas ülemaailmseks eestvedajaks, edendades viise, kuidas paremini koos elada, töötada ja vaba aja tegevustes osaleda, mida saab rakendada ka väljaspool ELi; on seisukohal, et sotsiaalset ja tehnoloogilist innovatsiooni tuleb piisavalt toetada sealhulgas avaliku ja erasektori investeeringute kaudu teadus- ja arendustegevusse;
8. kutsub komisjoni üles veelgi laiendama algatuse „Uus Euroopa Bauhaus“ ulatust, kaasates assotsieerunud ja partnerriigid väljaspool ELi algatuses osalema, sealhulgas algatuse „Uus Euroopa Bauhaus“ üle peetava alalise dialoogi kaudu; tunnistab, et algatusel „Uus Euroopa Bauhaus“ on potentsiaal aidata kaasa linnade, ühiskondade ja majanduse sõjajärgsele taastamisele, eelkõige Ukrainas käimasoleva sõja kontekstis ning kaasates Ukraina kultuuri- ja loomesektorit ning tööstust ja selle spetsialiste;